Komisijos reglamentas (EB) Nr. 740/2003
2003 m. balandžio 28 d.
iš dalies pakeičiantis Reglamentą (EB) Nr. 1520/2000, nustatantį bendras išsamias eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos taikymo taisykles ir tokių grąžinamųjų išmokų sumos nustatymo kriterijus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms [1], su paskutiniais pakeitimais, padarytais Reglamentu (EB) Nr. 2580/2000 [2], ypač į jo 8 straipsnio 3 dalį pirmą pastraipą,
kadangi:
(1) 1999 m. balandžio 15 d. Komisijos reglamentas (EB) Nr. 800/1999, nustatantis bendrąsias išsamias eksporto grąžinamųjų išmokų sistemos taikymo žemės ūkio produktams taisykles [3], su paskutiniais pakeitimais, padarytais Reglamentu (EB) Nr. 444/2003 [4], apriboja laikotarpio, per kurių pagrindiniams žemės ūkio produktams arba prekėms galima taikyti išankstinio eksporto grąžinamosios išmokos finansavimo tvarką, trukmę iki eksporto licencijos galiojimo laiko;
(2) dauguma grąžinamųjų išmokų sertifikatų galioja kalendorinį mėnesį, kurį jiems gauti buvo pateiktos paraiškos ir dar papildomai penkis kalendorinius mėnesius. Tačiau biudžetinio laikotarpio pabaigoje išduotų grąžinamųjų išmokų sertifikatų galiojimo laikas yra trupesnis ir turi pasibaigti iki rugsėjo 30 d. pagal Europos Sąjungos tarptautinius įsipareigojimus;
(3) siekiant užtikrinti pakankamai lanksčią tvarką, kad ūkio subjektai galėtų visapusiškai pasinaudoti trumpo galiojimo laiko grąžinamųjų išmokų sertifikatais, tikslinga imtis konkrečių priemonių minėtų sertifikatų atžvilgiu;
(4) todėl reikėtų atitinkamai iš dalies pakeisti 2000 m. liepos 13 d. Reglamentą (EB) Nr. 1520/2000, nustatantį bendras išsamias eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos taikymotaisykles ir tokių grąžinamųjų išmokų sumos nustatymo kriterijus [5], su paskutiniais pakeitimais, padarytais Reglamentu (EB) Nr. 1052/2002 [6];
(5) Vadybos komitetas dėl horizontalių klausimų, susijusių su perdirbtais žemės ūkio produktais, neįtrauktais į Sutarties I priedo sąrašą, per komiteto pirmininko nustatytą terminą nepateikė savo nuomonės,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1520/2000 16 straipsnis papildomas šia 9 dalimi:
"9. Nukrypstant nuo Reglamento (EB) Nr. 800/1999 28 straipsnio 6 dalies, grąžinamųjų išmokų sertifikatų, išduotų po birželio 1 d. prekėms, eksportuotinoms iki spalio 1 d., atžvilgiu A priede išvardyti pagrindiniai produktai, ketinant juos apdoroti, gali būti laikomi muitinės priežiūroje tris mėnesius nuo mokėjimo deklaracijos priėmimo dienos.
Nukrypstant nuo Reglamento (EB) Nr. 800/1999 29 straipsnio 5 dalies, grąžinamųjų išmokų sertifikatų, išduotų po birželio 1 d. prekėms, eksportuotinoms iki spalio 1 d., atžvilgiu B ir C prieduose išvardytiems pagrindiniams produktams galima taikyti muitinės sandėliavimo arba laikymo laisvojoje zonoje procedūrą tris mėnesius nuo mokėjimo deklaracijos priėmimo dienos."
2 straipsnis
Šis reglamentas įsigalioja 20 dieną po jo paskelbimo Europos Sąjungos oficialiajame leidinyje.
Jis taikomas po 2003 m. spalio 1 d. priimtoms mokėjimo deklaracijoms.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. balandžio 28 d.